Source: https://www.socpoist.sk/2127-menu/55419s?prm2=47595&sword=&insurance_kind=0&target_group=0&life_sit=0&kriterium=all&page=31
Timestamp: 2020-02-27 06:39:53+00:00
Document Index: 4855144

Matched Legal Cases: ['§ 105', '§ 105', '§ 105', '§ 105', '§ 105', '§ 105', '§ 105']

Bol som vyradený z evidencie uchádzačov o zamestnanie ešte pred ukončením podporného obdobia z dôvodu nástupu do pracovného pomeru, dávku v nezamestnanosti som poberal štyri mesiace. Následne som požiadal o jednorazové vyplatenie 50 % dávky v nezamestnanosti za zostávajúcu časť podporného obdobia. Avšak pracovný pomer bude pravdepodobne ukončený ešte v skúšobnej dobe. Ak dôjde k ukončeniu pracovného pomeru, je možné pokračovať v poberaní predchádzajúcej dávky v nezamestnanosti, aj v prípade jednorazového vyplatenia 50 % dávky v nezamestnanosti za zostávajúcu časť podporného obdobia?
V zmysle § 105 ods. 3 zákona o sociálnom poistení, poistencovi, ktorý bol vyradený z evidencie uchádzačov o zamestnanie počas poberania dávky v nezamestnanosti a v období kratšom ako dva roky bol opätovne zaradený do evidencie uchádzačov o zamestnanie, vznikne nárok na výplatu dávky v nezamestnanosti odo dňa opätovného zaradenia do tejto evidencie, a to v sume, v akej mu bola vyplácaná predchádzajúca dávka v nezamestnanosti. Nárok na dávku v nezamestnanosti zaniká uplynutím zostávajúcej časti podporného obdobia v nezamestnanosti.
V zmysle § 105 ods. 4 zákona o sociálnom poistení, poistenec, ktorý bol vyradený z evidencie uchádzačov o zamestnanie počas poberania dávky v nezamestnanosti, a obdobie poberania dávky v nezamestnanosti trvalo najmenej tri mesiace, má nárok na jednorazové vyplatenie 50 % dávky v nezamestnanosti za zostávajúcu časť podporného obdobia, ak o jej vyplatenie písomne požiada. Jednorazovým vyplatením dávky v nezamestnanosti poistencovi zaniká nárok na výplatu dávky v nezamestnanosti podľa § 105 ods. 3 zákona o sociálnom poistení.
Pre vznik nároku na výplatu dávky v nezamestnanosti podľa § 105 ods. 3 zákona o sociálnom poistení, čiže výplatu dávky v sume v akej bola priznaná predchádzajúca dávka v nezamestnanosti po dobu zodpovedajúcu dĺžke zostávajúcej časti podporného obdobia v nezamestnanosti, je rozhodujúca skutočnosť, či poistenec bol v období kratšom ako dva roky opätovne zaradený do evidencie uchádzačov o zamestnanie.
Avšak z citovaného ustanovenia § 105 ods. 4 zákona o sociálnom poistení vyplýva, že jednorazové vyplatenie 50 % dávky v nezamestnanosti za zostávajúcu časť podporného obdobia sa vylučuje s poberaním dávky v nezamestnanosti podľa § 105 ods. 3 zákona o sociálnom poistení. Ak by ste si uplatnili nárok na jednorazové vyplatenie 50 % dávky v nezamestnanosti za zostávajúcu časť podporného obdobia písomnou žiadosťou a o nároku by bolo rozhodnuté, podmienky na výplatu dávky v nezamestnanosti podľa § 105 ods. 3 zákona o sociálnom poistení by ste nesplnili.